Broj: 711-I-208-P-216-20/23-22-21

Zagreb, 10. prosinca 2021.g.

**Povjerenstvo za odlučivanje o sukobu interesa (u daljnjem tekstu: Povjerenstvo)**, u sastavu Nataše Novaković, kao predsjednice Povjerenstva, Tončice Božić, Davorina Ivanjeka, i Tatijane Vučetić, kao članova Povjerenstva, na temelju članka 30. stavka 1. podstavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **u predmetu** **dužnosnika Tomislava Ćorića, ministra gospodarstva i održivog razvoja, Josipa Aladrovića, ministra rada, mirovinskog sustava, obitelji i socijalne politike, te Olega Butkovića, ministra mora, prometa i infrastrukture,** pokrenutom Odlukom Povjerenstva broj: 711-I-921-P-216-20/21-18-12 od 30. travnja 2021.g., na 151. sjednici, održanoj dana 10. prosinca 2021.g., donosi sljedeću:

**ODLUKU**

1. **Pod okolnostima predsjedavanja Povjerenstvom za provedbu natječaja te glasanja za prijedlog koji je 5. veljače 2020. upućen Vladi Republike Hrvatske dopisom KLASA: 011-04/20-01/02, URBROJ: 517-10-2-20-23 kojim se Dragana Kovačevića predlaže imenovati za predsjednika Uprave trgovačkog društva Jadranski naftovod d.d., kao i glasanja u svojstvu člana na 205. sjednici Vlade Republike Hrvatske od 6. veljače 2020. za odluku o njegovu imenovanju za predsjednika Uprave navedenog društva te boravka u nekoliko navrata u Klubu u Slovenskoj ulici 9 u Zagrebu, u vlasništvu trgovačkog društva u kojem je imatelj Dragan Kovačević, dužnosnik Tomislav Ćorić, ministar gospodarstva i održivog razvoja, nije počinio povredu članka 7. podstavka e) ZSSI-a.**
2. **S obzirom da je utvrđeno kako dužnosnik Josip Aladrović, ministar rada, mirovinskog sustava, obitelji i socijalne politike, nije bio nazočan na 205. sjednici Vlade Republike Hrvatske od 6. veljače 2020. na kojoj se glasovalo o imenovanju Dragana Kovačevića za predsjednika Uprave trgovačkog društva Jadranski naftovod d.d., nije ni bio u prilici eventualno postupiti suprotno odredbi članka 7. podstavka e) ZSSI-a u kontekstu njegova boravka u Klubu u Slovenskoj ulici 9 u Zagrebu, u vlasništvu trgovačkog društva kojem je imatelj udjela Dragan Kovačević.**
3. **Pod okolnostima glasanja u svojstvu člana na 205. sjednici Vlade Republike Hrvatske od 6. veljače 2020. za odluku kojom se Dragana Kovačevića imenuje za predsjednika Uprave trgovačkog društva Jadranski naftovod d.d. te boravka u nekoliko navrata u Klubu u Slovenskoj ulici 9 u Zagrebu, u vlasništvu trgovačkog društva u kojem je imatelj Dragan Kovačević, dužnosnik Oleg Butković, ministra mora, prometa i infrastrukture, nije počinio povredu članka 7. podstavka e) ZSSI-a.**

Obrazloženje

Povjerenstvo je na 124. sjednici, održanoj 30. travnja 2021.g. pod točkom I. izreke pokrenulo postupak za odlučivanje o sukobu interesa protiv dužnosnika Tomislava Ćorića, ministra gospodarstva i održivog razvoja, zbog moguće povrede članka 7. podstavka e) ZSSI-a, koja proizlazi iz okolnosti da je dužnosnik Tomislav Ćorić u nekoliko navrata boravio u Klubu u Slovenskoj ulici 9 u Zagrebu, a koji prostor je u vlasništvu trgovačkog društva Dragana Kovačevića, te da je predsjedavao povjerenstvom za provedbu natječaja i glasao za prijedlog koje je navedeno povjerenstvo 5. veljače 2020. uputilo Vladi Republike Hrvatske, dopis KLASA: 011-04/20-01/02, URBROJ: 517-10-2-20-23, a kojim je predložilo imenovanje Dragana Kovačevića za predsjednika Uprave trgovačkog društva Jadranski naftovod d.d., kao i da je kao član Vlade Republike Hrvatske glasao za odluku o imenovanju Dragana Kovačevića za predsjednika Uprave trgovačkog društva Jadranski naftovod d.d. na 205. sjednici Vlade Republike Hrvatske 6. veljače 2020.

Pod točkom II. izreke pokrenut je postupak za odlučivanje o sukobu interesa protiv dužnosnika Josipa Aladrovića, ministra rada, mirovinskog sustava, obitelji i socijalne politike, zbog moguće povrede članka 7. podstavka e) ZSSI-a, koja proizlazi iz okolnosti da je boravio u Klubu u Slovenskoj ulici 9 u Zagrebu, a koji prostor je u vlasništvu trgovačkog društva Dragana Kovačevića, te da je kao član Vlade Republike Hrvatske glasao za odluku o imenovanju Dragana Kovačevića za predsjednika Uprave trgovačkog društva Jadranski naftovod d.d. na 205. sjednici Vlade 6. veljače 2020.

Pod točkom III. izreke pokrenut je postupak za odlučivanje o sukobu interesa protiv dužnosnika Olega Butkovića, ministra mora, prometa i infrastrukture, zbog moguće povrede članka 7. podstavka e) ZSSI-a, koja proizlazi iz okolnosti da je boravio u Klubu u Slovenskoj ulici 9 u Zagrebu, a koji prostor je u vlasništvu trgovačkog društva Dragana Kovačevića, te da je kao član Vlade Republike Hrvatske glasao za odluku o imenovanju Dragana Kovačevića za predsjednika Uprave trgovačkog društva Jadranski naftovod d.d. na 205. sjednici Vlade 6. veljače 2020.

Dužnosnik Tomislav Ćorić je u zakonom propisanom roku dostavio pisano očitovanje na Odluku o pokretanju postupka u kojem se u bitnome navodi da je Dragan Kovačević imenovan predsjednikom Uprave Jadranski naftovod d.d. u veljači 2012. godine te ponovno, na temelju provedenog natječaja te sukladno natječajnim uvjetima, u veljači 2020. godine. Dužnosnik u očitovanju napominje Dragan Kovačević jedini podnio prijavu na natječaj za predsjednika Uprave.

Dužnosnik nadalje navodi kako imenovanje na dužnost predsjednika Uprave Jadranski naftovod, d.d., odnosno prijedlog imenovanja nije niti može biti povezan s njegovim posjetima prostoru, odnosno boravku u Klubu u Slovenskoj ulici 9 u Zagrebu, jer su se posjeti dogodili nakon dovršetka postupka imenovanja i nakon perioda tzv. zatvaranja.

Dužnosnik pojašnjava da je u navedenom prostoru boravio u tri navrata i to u svibnju, lipnju i kolovozu 2020, godine te stoga ne postoji uzročno-posljedična veza između predmetnog imenovanja i posjeta Klubu, odnosno ističe kako ne postoji sukob interesa u smislu članka 2. ZSSI-a, jer nije tražio, prihvatio ili primio vrijednost ili uslugu radi glasanja o bilo kojoj stvari, ili utjecao na odluku nekog tijela ili osobe radi osobnog probitka ili probitka povezane osobe.

Dužnosnik Josipa Aladrović je u zakonom propisanom roku dostavio pisano očitovanje na Odluku o pokretanju postupka u kojem se u bitnome navodi da je nekoliko puta boravio u prostoru u Slovenskoj ulici 9 u Zagrebu, koji je funkcionirao kao klub Slavonaca. Dužnosnik iznosi mišljenje da ta činjenica kao i priroda, svrha i način njegovog druženja s Draganom Kovačevićem nisu u suprotnosti s bilo kojom odredbom ZSSI-a.

Također navodi kako smatra da nije prekršio odredbe ZSSI-a, jer nije konzumirao hranu i piće u iznosu većem od 500,00 kuna, pri čemu ističe da nije upoznat s eventualnim izdavanjem i podmirivanjem računa. Također navodi da nije bio nazočan na 205. sjednici Vlade Republike Hrvatske, održanoj 06. veljače 2020. te da nije glasao za odluku o imenovanju Dragana Kovačevića za predsjednika Uprave trgovačkog društva Jadranski naftovod d.d., slijedom čega smatra da nije došlo do povrede odredbi ZSSI-a.

Dužnosnik Oleg Butković je u zakonom propisanom roku dostavio pisano očitovanje na Odluku o pokretanju postupka u kojem se u bitnome navodi kako u potpunosti ostaje kod navoda koji su objavljeni na portalu [www.tportal.hr](http://www.tportal.hr), jer smatra da nikakvom radnjom, ponašanjem ili postupanjem nije kršio odredbe članaka 5. i 7. ZSSI-a, kao niti odredbu članka 11. ZSSI-a, jer je konzumirao hranu i piće u daleko manjem iznosu od 500,00, kn, koji se smatra darom.

Dužnosnik ističe kako mu nije mi poznato je li izdan račun i tko da je bio podmirio

Pored navedenog dužnosnik navodi kako je točno je da je kao član Vlade RH sudjelovao u donošenju odluke o imenovanju mr.sc. Dragana Kovačevića predsjednikom Uprave trgovačkog društva Jadranski naftovod d.d., ali da je odluka donesena 6. veljače 2020., dok je prvo druženje (od dva) u Klubu bilo tri mjeseca nakon imenovanja, a drugo šest mjeseci nakon imenovanja Dragana Kovačevića predsjednikom Uprave navedenog trgovačkog društva, zbog čega se konzumacija jela i pića u navedenom klubu ne može dovesti u svezu sa predmetnim imenovanjem.

Dužnosnik napominje kako pitanje eventualnog nepoštivanja epidemioloških mjera ne smatra pravno relevantnim za postupak utvrđivanja sukoba interesa te zaključno ističe kako smatra da priroda, svrha i način njegovog druženja u „Klubu“ Dragana Kovačevića nije u suprotnosti s bilo kojom odredbom ZSSI-a, odnosno da se konzumacija jela i pića ne može podvesti pod povredu članka 7. podstavka e) ZSSI-a.

Člankom 3. stavkom 1. podstavkom 4. ZSSI-a propisano je da su predsjednik i članovi Vlade Republike Hrvatske (potpredsjednici i ministri u Vladi Republike Hrvatske) dužnosnici u smislu navedenog Zakona.

Uvidom u Registar dužnosnika koji ustrojava i vodi Povjerenstvo. utvrđeno je da dužnosnik Tomislav Ćorić od 23. srpnja 2020. obnaša dužnost ministra gospodarstva i održivog razvoja, dok je od 9. lipnja 2017. do 22. srpnja 2020. obnašao dužnost ministra zaštite okoliša i energetike.

Uvidom u Registar dužnosnika koji ustrojava i vodi Povjerenstvo, utvrđeno je da dužnosnik Josip Aladrović od 23. srpnja 2020. obnaša dužnost ministra rada, mirovinskog sustava, obitelji i socijalne politike, dok je od 19. srpnja 2019. do 22. srpnja 2020. obnašao dužnost ministra rada i mirovinskog sustava.

Uvidom u Registar dužnosnika koji ustrojava i vodi Povjerenstvo, utvrđeno je da dužnosnik Oleg Butković od 23. srpnja 2020. obnaša dužnost ministra mora, prometa i infrastrukture, dok je od 19. listopada 2016. do 22. srpnja 2020. u prethodnom mandatu obnašao istu dužnost.

Stoga su dužnosnik Tomislav Ćorić, povodom obnašanja dužnosti ministra gospodarstva i održivog razvoja, Josip Aladrović, povodom obnašanja dužnosti ministra rada, mirovinskog sustava, obitelji i socijalne politike, te Oleg Butković, povodom obnašanja dužnosti ministra mora, prometa i infrastrukture, obvezni postupati sukladno odredbama ZSSI-a.

Uvidom u novinske članke objavljene na [www.tportal.hr](http://www.tportal.hr), [www.net.hr](http://www.net.hr), [www.telegram.hr](http://www.telegram.hr), [www.slobodnadalmacija.hr](http://www.slobodnadalmacija.hr) i [www.index.hr](http://www.index.hr), Povjerenstvo je utvrdilo kako su svi dužnosnici u odnosu na koje je otvoren predmet, prema navodima iz članaka, boravili u predmetnom Klubu.

Tako je u odnosu na dužnosnika Tomislava Ćorića objavljen članak naslova „U nekoliko navrata bio sam gost u Kovačevićevom klubu“ na portalu [tportal.hr](http://www.tportal.hr), u kojem dužnosnik navodi da Dragana Kovačevića poznaje od 2013., prije svega po ekonomskim pitanjima te da su se potom, s obzirom na to da je bio resorni ministar, družili čitav niz puta.

U odnosu na dužnosnika Josipa Aladrovića objavljen je članak naslova „Ministar Aladrović potvrdio da je dolazio u Klub, a ministar Ćorić ne želi odgovoriti na pitanje jesu li se mobiteli ostavljali izvan tog prostora“ na portalu [slobodnadalmacija.hr](http://www.slobodnadalmacija.hr), u kojem dužnosnik navodi da dugo poznaje Drgana Kovačevića te da je nekoliko je puta bio u prostoru u Slovenskoj, koji zapravo funkcionira kao klub Slavonaca u Zagrebu, kao i da je dolazio u isti, jer potječe iz Slavonije, odnosno da se radilo o ugodnim druženjima.

U odnosu na dužnosnika Olega Butkovića, objavljen je članak naslova „Butković: Bio sam u „Klubu“. Nije se tamo događalo nešto nenormalno ili nemoralno. Nisam ostavio mobitel na ulazu, od njega se ne odvajam“ na portalu [tportal.hr](http://www.tportal.hr), u kojem se navodi kako je dužnosnik pojasnio da se u tom prostoru nije događalo ništa posebno, već da je bilo skromno druženje, odnosni ništa što bi „zaokupiralo“ javnost ili bi bilo nenormalno i nemoralno, pri čemu je izjavio da je ondje boravio dva puta te a da Dragana Kovačevića do tada nije poznavao.

Uvidom u izvadak iz zemljišne knjige Općinskog građanskog suda u Zagrebu, Zemljišnoknjižni odjel Zagreb, k.o. Grad Zagreb utvrđeno je da je na k.č.br. 5247, zk.ul. 4492, upisana zgrada mješovite uporabe na adresi Slovenska ulica 9, te da je kao vlasnik 13. suvlasničkog dijela s neodređenim omjerom etažno vlasništvo (E-13), poslovni prostor u prizemlju koji se sastoji od jedne prostorije površine 28,50 m2 upisano trgovačko društvo Finkor d.o.o., OIB: 31122192410, iz Zagreba, Slovenska 9.

Uvidom u izvadak iz sudskog registra Trgovačkog suda u Zagrebu utvrđeno je da je trgovačko društvo Finkor d.o.o. upisano pod matičnim brojem 080157524, OIB 31122192410, sa sjedištem u Zagrebu, Slovenska 9, te da je kao osnivač i član društva upisan je Dragan Kovačević.

Nadalje, uvidom u podatke sudskog registra istog Trgovačkog suda utvrđeno je da je predmetno trgovačko društvo jedini osnivač drugog trgovačkog društva, GLOBFI d.o.o., također sa sjedištem u Zagrebu, Slovenska 9, MBS: 080439293, OIB: 77338989787. Isto tako, društvo GLOBFI d.o.o. jedini je osnivač trgovačkog društva EKO-GLOB d.o.o., također sa sjedištem u Zagrebu, Slovenska 9, MBS: 080524305, OIB: 66288776715.

Uvidom u sudski registar Trgovačkog suda u Zagrebu utvrđeno je Dragan Kovačević upisan kao jedini osnivač i član društva Centar ekonomskog razvoja-CER d.o.o. sa sjedištem u Zagrebu, Božidara Adžije 22, te kao član trgovačkog društva Rašeljke d.o.o. iz Novske Trg dr. Franje Tuđmana 5, MBS: 080272478, OIB: 36971387052.

Uvidom u dopis Ministarstva gospodarstva i održivog razvoja KLASA: 011-01/21-01/86, URBROJ: 517-10-1-21-2 te dopis KLASA: 011-01/21-01/86, URBROJ: 517-14-21-4, dopis Ministarstva rada, mirovinskoga sustava, obitelji i socijalne politike KLASA: 023-01/20-01/164, URBROJ: 524-02-2-1-1/1-20-2 i dopis KLASA: 023-01/21-01/64, URBROJ: 524-02-01/1-21-2, dopis Ministarstva mora, prometa i infrastrukture KLASA: 053-01/20-01/208, URBROJ: 530-02-2-1-20-2 , utvrđeno je kako navedena Ministarstva nisu ostvarivala poslovne odnose s bilo kojim od navedenih trgovačkih društava.

Trgovačko društvo trgovačkog društva Jadranski naftovod d.d. se na zahtjev Povjerenstva, dopisom zaprimljenim u ulaznoj pošti Povjerenstva pod brojem 711-U-3953-P-221/20-09-5 očitovalo da također nisu postojali poslovnih odnosa s trgovačkim društvima FINKOR d.o.o., EKOGLOB d.o.o., GLOBFI d.o.o., CENTAR EKONOMSKOG RAZVOJA d.o.o. i EUROALBA ADVISORY d.o.o., te da je trgovačko društvo Jadranski naftovod dioničko društvo osnovano u skladu sa Zakonom o trgovačkim društvima i drugim pozitivnim propisima Republike Hrvatske sa dualističkim ustrojem organa te da ima ustrojenu Upravu, Nadzorni odbor i Glavnu skupštinu. Glavna skupština je organ koju čine dioničari društva koji sudjelovanjem u radu skupštine ostvaraju svoja upravljačka prava. Temeljem Statuta društva jedna dionica daje pravo na jedan glas u Glavnoj skupštini. Temeljni kapital Društva iznosi 2.952.437.940,00 kn te je podijeljen na 1.007.658 redovnih dionica koje glase na ime, svaka u nominalnom iznosu od 2.930,00 kn, a koje se vode kod Središnjeg klirinškog depozitarnog društva d.d. pod oznakom JNAF-R-A. S obzirom da je Jadranski naftovo d.d. društvo čije su dionice uvrštene na uređeno tržište, njima se trguje radnim danima Zagrebačke burze posredstvom brokera te se promjene bilježe na računu dioničara koje vodi Središnje klirinško depozitarno društvo d.d.. Nadalje se navodi da je struktura dioničara na dan 26.10.2020. sljedeća: MINISTARSTVO DRŽAVNE IMOVINE/HZMO 37,26%, CERP (38083028711) 26,28 %, MINISTARSTVO DRŽAVNE IMOVINE/REPUBLIKA HRVATSKA %14,97, INA D.D. 11,80%, HEP D.D. 5,36 %, OTP BANKA D.D./AZ OMF KATEGORIJE B 2,19 %, ADDIKO BANK D.D./PBZ CO OMF -KATEGORIJA B 0,42 %, ZAGREBAČKA BANKA D.D. /AZ PROFIT OTVORENI DOBROVOLJNI MIROVINSKI FOND 0,18 %, OTP BANKA D.D. /AZ OBVEZNI MIROVINSKI FOND KATEGORIJE A 0,14 %, UNION D.D. 0,13 % i MALI DIONIČARI 1,27 %.

 Trgovačko društvo Jadranski naftovod d.d. se nadalje dopisom zaprimljenim u ulaznoj pošti Povjerenstva pod brojem 711-U-1274-P-216-20/21-15-5 očitovalo kako je imalo poslovni odnos s trgovačkim društvom RAŠELJKE d.o.o. iz Novske, Trg dr. Franje Tuđmana 5. Ističe se da se radi o kupnji proizvoda (rakija šljivovica, rakija viljamovka, rakija voćna) društva RAŠELJKE d.o.o. za potrebe poslovnih poklona za poslovne partnere društva, prema popisu koji se nalazi u prilogu računa. Predmetna kupnja i isporuka proizvoda izvršena je 10.12.2018., 12.12.2019. i 08.04.2020, a ugovorena vrijednost isporučenih proizvoda iznosi: ukupno 61.300,00 kn (PDV uključen). Riječ je o pojedinačnim isporukama kako slijedi:

- Račun broj 163/1/1 od 10.12.2018. u iznosu 24.175,00 kn

- Račun broj 164/1/1 od 12.12.2019. u iznosu od 24.750,00 kn

- Račun broj 8/1/1 od 08.04.2020. u iznosu od 12.375,00 kn.

Navodi se da društvo Jadranski naftovod d.d. nije obveznik primjene Zakona o javnoj nabavi te da nije proveden postupak javne ili jednostavne nabave. U prilogu dopisa su dostavljeni predmetni računi s pratećom dokumentacijom.

 Nadalje, na zahtjev Povjerenstva, Gradski ured za gospodarstvo, energetiku i zaštitu okoliša dopisom KLASA: 335-02/20-004/69 URBROJ: 251-09-11/001-20-2 se očitovao da je uvidom u Upisnik o minimalnim uvjetima ugostiteljskih objekata koji se ne kategoriziraju, a koji se vodi u Gradskom uredu za gospodarstvo, energetiku i zaštitu okoliša, utvrđeno da trgovačko društvo FINKOR d.o.o. nije upisano u isti, te da nije ishodilo minimalne uvjete za obavljanje ugostiteljske djelatnosti u prostoru u Zagrebu, Slovenska ulica 9. Ujedno je provjerom u informacijskom sustavu upravljanja dokumentima utvrđeno da navedeno trgovačko društvo nije podnijelo zahtjev za utvrđivanje minimalnih uvjeta za obavljanje ugostiteljske djelatnosti.

 Uvidom u dopis Ministarstva gospodarstva i održivog razvoja zaprimljen u predmetu Povjerenstva broj P-33/20 pod brojem 711-U-3426-P-33/20-03-4, Povjerenstvo je utvrdilo bitne činjenice vezane uz imenovanje Dragana Kovačevića predsjednikom Uprave JANAF-a, a u kojem postupku je sudjelovao, kako dužnosnik Tomislav Ćorić, tako i dužnosnici Josip Aladrović te Oleg Butković.

Naime, Ministarstvo gospodarstva i održivog razvoja izvijestilo je da je Javni natječaj za odabir kandidata za predsjednika i dva člana uprave društva Jadranski naftovod d.d. objavljen 10. siječnja 2020. u „Narodnim novinama“, broj 4/20., te na mrežnim stranicama navedenog trgovačkog društva te Ministarstva zaštite okoliša i energetike. Obavijest o raspisanom javnom natječaju objavljena je u „Večernjem listu“.

Na javni natječaj pristiglo je ukupno šesnaest prijava od čega je jedanaest prijava podneseno pravovremeno, uredno i potpuno, dok preostalih pet prijava nije zadovoljavalo raspisane uvijete natječaja. U privitku dopisa je dostavljen Zapisnik o postupku izbora kandidata, pisano mišljenje o kandidatima te prijedlog Zaključka o imenovanju Dragana Kovačevića za predsjednika Uprave trgovačkog društva društva Jadranski naftovod d.d., kao i Stjepana Adanića i Vladislava Veselice za članove Uprave istog trgovačkog društva.

Uvidom u dopis Ministarstva gospodarstva i održivog razvoja upućen Vladi Republike Hrvatske, KLASA: 011-04/20-01/02, URBROJ: 517-10-2-20-23, utvrđeno je da je Ministarstvo zaštite okoliša i energetike obavijestilo Vladu kako je provelo javni natječaj za odabir kandidata za predsjednika i dva člana Uprave trgovačkog društva Jadranski naftovod d.d., Zagreb.

Sukladno članku 31. stavku 3. Zakona o upravljanju državnom imovinom (Narodne novine, br. 52/18) odluku o izboru kandidata za predsjednika uprave i člana uprave pravne osobe od posebnog interesa za Republiku Hrvatsku donosi Vlada Republike Hrvatske na prijedlog ministarstva u čijoj nadležnosti su djelatnosti kojima se pretežito bavi pravna osoba od posebnog interesa za Republiku Hrvatsku. Nastavno na navedeno, dostavljeni su prijedlozi imenovanja Dragana Kovačevića za predsjednika Uprave trgovačkog društva Jadranski naftovod d.d. Zagreb, te Stjepana Adanića i Vladislava Veselicu za članove Uprave trgovačkog društva Jadranski naftovod d.d., Zagreb, na razdoblje od četiri godine. Potrebna dokumentacija dostavljena je sukladno članku 16. Uredbe o uvjetima za izbor i imenovanje članova nadzornih odbora i uprava pravnih osoba od posebnog interesa za Republiku Hrvatsku i načinu njihovih izbora (Narodne novine, br. 12/19).

 Uvidom u Zapisnik o provedenom javnom natječaju za odabir kandidata za predsjednika i dva člana uprave trgovačkog društva Jadranski naftovod d.d., Zagreb KLASA: 011-04/20-01/02, URBROJ: 517-10-20-22 utvrđeno je da je Odlukama ministra zaštite okoliša i energetike KLASA: 011-04/20-01/02, URBROJ: 517-10- 2-20-2 od 29. siječnja 2020. i 3. veljače 2020. imenovano Povjerenstvo za provođenje natječaja za odabir kandidata za predsjednika i dva člana uprave trgovačkog društva Jadranski naftovod, d.d., Zagreb, u sastavu:

1. dr.sc Tomislav Ćorić, predsjednik,

2. Anja Bagarić, članica,

3. Igor Vuković, član, te

4. Ivana Palinić Galović, zamjenska članica.

Iz navedenog Zapisnika proizlazi da je kandidat koji je postigao najveće rezultate na razgovoru bio Dragan Kovačević. Pisano mišljenje o kandidatu koje stoji u Zapisniku glasi:

„Sadašnji predsjednik uprave i dugogodišnji radnik JANAF-a stoga su mu projekti i izazovi poznata materija. U razgovoru vrlo jasan s jasnom vizijom daljnjeg razvoja društva i jasnim odgovorima na sva postavljena pitanja. Daje jasne i nedvosmislene odgovore. Kandidat je najpogodniji za predsjednika uprave.“

Nadalje, uvidom u Izvješće o provedenom razgovoru (intervju) za odabir kandidata za predsjednika i dva člana uprave Jadranskog naftovoda, objavljenog 10. siječnja 2020. u Narodnim novinama, broj 4/20, a koje su sastavili članovi Povjerenstva za provedbu javnog natječaja, o Draganu Kovačeviću se navodi: „Kandidat je osam godina predsjednik Uprave JANAF-a. Prije toga obnašao dužnost člana uprave Zagrebačkog holdinga te ravnatelja Agencije za nadzor mirovinskih fondova - HAGENA. Diplomirao, magistrirao i doktorirao na Ekonomskom fakultetu u Zagrebu. 2014. godine proglašen je menadžerom godine. Profesor je na visokom učilištu Effectus gdje je i predstojnik katedre za financije. Član je Glavnog odbora Hrvatskog društva ekonomista. Kandidat je smiren, siguran i direktan u komunikaciji, ima jasne ciljeve za nastavak postizanja visoko postavljenih ciljeva. Ima jasnu i kvalitetnu viziju vođenja kompanije te pokazuje izrazite organizacijske sposobnosti u cilju stvaranja daljnje dobiti trgovačkog društva poštujući ciljeve smanjenja emisije stakleničkih plinova i unatoč samoj djelatnosti društva koja se temelji na fosilnim gorivima ide za postizanjem ugljične neutralnosti. Kandidat je pogodan za predsjednika uprave.“

 Povjerenstvo je u predmetu P-33/20 izvršilo uvid u zapisnik sa 205. sjednice Vlade Republike Hrvatske koja je održana 06. veljače 2020., na kojoj je Vlada Republike Hrvatske pod točkom 7.6 donijela zaključak kojim se predlaže Nadzornom odboru društva Jadranski naftovod d.d. da za predsjednika uprave imenuje Dragan Kovačević.

 Uvidom u predmetni zapisnik utvrđeno je da su na predmetnoj sjednici, između ostalih, bili prisutni ministri Tomislav Ćorić i Oleg Butković, dok je ministar Josip Aladrović bio odsutan.

Člankom 7. podstavkom e) ZSSI-a propisano je da je dužnosnicima zabranjeno tražiti, prihvatiti ili primiti vrijednost ili uslugu radi glasovanja o bilo kojoj stvari, ili utjecati na odluku nekog tijela ili osobe radi osobnog probitka ili probitka povezane osobe,

Sukladno članku 4. stavku 2., član obitelji dužnosnika u smislu ZSSI-a je bračni ili izvanbračni drug dužnosnika, njegovi srodnici po krvi u uspravnoj lozi, braća i sestre dužnosnika te posvojitelj, odnosno posvojenik dužnosnika.

Stavkom 5. istog članka propisano je da su povezane osobe u smislu toga Zakona osobe navedene u stavku 2. ovog članka te ostale osobe koje se prema drugim osnovama i okolnostima opravdano mogu smatrati interesno povezanima s dužnosnikom.

Iz zaprimljene dokumentacije utvrđeno je kako je dužnosnik Tomislav Ćorić predsjedavao povjerenstvom za provedbu natječaja i glasao za prijedlog koje je povjerenstvo 5. veljače 2020. uputilo Vladi Republike Hrvatske dopis KLASA: 011-04/20-01/02, URBROJ: 517-10-2-20-23, a kojim se predlaže imenovanje Dragana Kovačevića za predsjednika Uprave trgovačkog društva Jadranski naftovod d.d.

Uvidom o zapisnik sa 205. sjednice Vlade Republike Hrvatske koja je održane 06. veljače 2020. utvrđeno je kako dužnosnik Josip Aladrović nije bio nazočan na predmetnoj sjednici, slijedom čega nije ni bio u prilici eventualno postupiti suprotno odredbi članka 7. podstavka e) ZSSI-a, jer nije bio u mogućnosti glasovati o imenovanju Dragana Kovačevića predsjednikom Uprave trgovačkog društva Jadranski naftovod d.d., dok je utvrđeno da su dužnosnici Tomislav Ćorić i Oleg Butković nazočili predmetnoj sjednici te da su glasovali o donošenju navedene odluke o imenovanju.

Međutim, u ovome predmetu nema podatka temeljem kojih bi se moglo utvrditi da bi Dragan Kovačević s dužnosnicima Tomislavom Ćorićem i Olegom Butkovićem bio smatran povezanom osobom u odnosu na koju ne mogu biti nepristrani u obnašanju javne dužnosti, kao što se ne može utvrditi da bi korist koju su nedvojbeno primili u vidu usluge jela i pića bila povezana sa njihovim glasovanjem kojim bi se Dragan Kovačević imenovao u Upravu društva Jadranski Naftovod d.d.

Pri tome se ističe da je u smislu odredbe članka 7. podstavka e) pružanje usluge moglo prethoditi ili uslijediti nakon glasovanja, kao i da sama vrijednost usluge nije odlučna za postajanje ove povrede.

Stoga nije utvrđeno da bi navedeni dužnosnici postupili suprotno navedenoj zakonskoj odredbi.

Člankom 5. stavkom 1. ZSSI-a propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 2. istog članka Zakona propisano je da su dužnosnici osobno odgovorni za svoje djelovanje u obnašanju javnih dužnosti na koje su imenovani, odnosno izabrani prema tijelu ili građanima koji su ih imenovali ili izabrali.

Iz dostavljene dokumentacije je razvidno da je javnost prema navodima iz članaka stekla saznanja da su dužnosnici boravili u predmetnom „Klubu“ Dragama Kovačevića kojom prilikom su konzumirali hranu i piće i zabavljači se za vrijeme pandemije bolesti COVID 19, kada je svim građanima bilo zabranjeno okupljanje.

 Situacija u kojoj dužnosnici primaju uslugu i sudjeluju u privatnom druženju organiziranom od strane osobe o čijem su imenovanju odlučivali ili će odlučivati predstavlja situaciju u kojoj bi se eventualno mogla propitivati savjesnost i odgovornost njihova postupanja, jer dužnosnici u svom djelovanju moraju iskazivati veći stupanj odgovornosti od običnih građana koji je povezan s obvezom očuvanja njihova integritet i transparentnosti u postupanju .

U ovakvim je situacijama Povjerenstvo pokretalo postupke zbog moguće povrede etičkih načela obnašanja javnih dužnosti propisanih člankom 5. ZSSI-a.

Međutim, presudom Visokog upravnog suda Republike Hrvatske, poslovni broj: Usž-2745/18-5 od 10. prosinca 2020., kojom je poništena presuda Upravnog suda u Zagrebu, poslovni broj: Usl-653/18-7 od 2. svibnja 2018., presudom Visokog upravnog suda Republike Hrvatske, poslovni broj: Usž-3219/20-2 od 18. ožujka 2021., kojim je potvrđena presuda Upravnog suda u Rijeci, poslovni broj: Usl-565/20-9 od 1. srpnja 2020., presudom Upravnog suda u Zagrebu, poslovni broj: Usl-20/20-18 od 3. ožujka 2020., potvrđenom presudom Visokog upravnog suda Republike Hrvatske, poslovni broj: Usž-2888/20-2 od 27. svibnja 2021., presudom Upravnog suda u Zagrebu, poslovni broj: Usl-964/20-6 od 25. svibnja 2020., potvrđenom presudom Visokog upravnog suda Republike Hrvatske, poslovni broj: Usž-3963/20-3 od 10. lipnja 2021., te presudom Upravnog suda u Osijeku, poslovni broj: Usl-413/20-9 od 24. lipnja 2020., potvrđenom presudom Visokog upravnog suda Republike Hrvatske, poslovni broj: Usž-3344/20-2 od 9. lipnja 2021., zauzeto je pravno stajalište da Povjerenstvo nema ovlasti samostalnog vođenja postupka zbog moguće povrede članka 5. ZSSI-a.

Slijedom svega navedenog, Povjerenstvo je donijelo odluku kao što je to navedeno u izreci ovog akta.

 PREDSJEDNICA POVJERENSTVA

 Nataša Novaković, dipl. iur.

Uputa o pravnom lijeku:

Protiv ove odluke Povjerenstva dužnosnik može pokrenuti upravni spor. Upravna tužba podnosi se nadležnom upravnom sudu u roku od 30 dana od dana dostave odluke Povjerenstva. Podnošenje tužbe nema odgodni učinak.

**Dostaviti:**

1. Dužnosnik Tomislav Ćorić, osobnom dostavom
2. Dužnosnik Josip Aladrović, osobnom dostavom
3. Dužnosnik Oleg Butković, osobnom dostavom
4. Podnositelj prijave, putem e-maila
5. Objava na internetskoj stranici Povjerenstva
6. Pismohrana